**DÔVODOVÁ SPRÁVA**

**A. Všeobecná časť**

Návrh zákona, ktorým sa mení a dopĺňa zákon č. 381/2010 Z. z. o špecifických štátnych zárukách a o zmene a doplnení niektorých zákonov v znení zákona č. 329/2011 Z. z. a o zmene a doplnení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladá poslanec Národnej rady Slovenskej republiky Jozef Kollár.

Predmetný návrh predkladám s ohľadom na návrh zmeny ústavného zákona č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie.

Rozpočet Slovenskej republiky je schvaľovaný Národnou radou Slovenskej republiky a to na základe Ústavy Slovenskej republiky, zatiaľ čo rozhodovanie o finančných záväzkoch podobnej dôležitosti a finančnej náročnosti je v súčasnosti zverené zákonom o špecifických štátnych zárukách ministrovi financií Slovenskej republiky pokiaľ ide o tzv. dočasný Euroval. Zároveň v rámci zjednodušenia postupu v Národnej rade Slovenskej republiky je v súčasnosti rozhodovanie o stanoviskách Slovenskej republiky k právne záväzným aktom EÚ zverené Výboru Národnej rady Slovenskej republiky pre európske záležitosti a Národná rada Slovenskej republiky si môže len vyhradiť rozhodovanie o týchto záležitostiach.

Vzhľadom na skutočnosť, že plnenie záväzkov z Európskych finančných stabilizačných mechanizmov výrazne ovplyvňuje rozpočtové hospodárenie Slovenskej republiky a to nie len na jedno volebné obdobie, ale na mnoho rokov dopredu, pretože Európsky mechanizmus pre stabilitu je zriadený na dobu neurčitú, navrhujeme takú úpravu, v rámci ktorej by rozhodnutia vlády Slovenskej republiky a ministra financií v súvislosti s plnením záväzkov z Európskych finančných stabilizačných mechanizmov museli byť v súlade so stanoviskom pléna Národnej rady Slovenskej republiky. O toto stanovisko musí vláda alebo príslušný minister vopred požiadať v súlade s ústavným zákonom č. 397/2004 Z. z. o spolupráci Národnej rady Slovenskej republiky a vlády Slovenskej republiky v záležitostiach Európskej únie.

Predložený návrh zákona nemá vplyv na štátny rozpočet, rozpočty obcí a vyšších územných celkov a nemá negatívny vplyv na životné prostredie, na zamestnanosť, podnikateľské prostredie a informatizáciu spoločnosti.

Predložený návrh zákona je v súlade s Ústavou Slovenskej republiky a s medzinárodnými zmluvami, ktorými je Slovenská republika viazaná.

**B. Osobitná časť**

**K Čl. I**

Bod 1

Zavádza sa povinnosť ministra konať v prípade rozhodovania o opatreniach prijímaných v rámci tzv. dočasného Eurovalu v súlade so stanoviskom Národnej rady Slovenskej republiky vydaným na základe ústavného zákona č. 397/2004 Z. z. vydaným pred prijímaním rozhodnutí.

Bod 2

Dopĺňa sa poznámka pod čiarou, ktorá odkazuje čl. 2 ods. 3 ústavné zákona č. 397/2004 Z. z. o spolupráci Národnej rady Slovenskej republiky a to v súvislosti s navrhovanou zmenou tohto zákona, keďže toto ustanovenie navrhujem doplniť do vyššie uvedeného ústavného zákona a ktorým sa stanový povinnosť Národnej rady Slovenskej republiky vydať stanovisko k akýmkoľvek potrebným úkonom pri plnení záväzkov z Európskych finančných stabilizačných mechanizmov.

**K Čl. II**

Bod 1

Dopĺňa sa právomoc Výboru Národnej rady Slovenskej republiky pre Európske záležitosti prerokovať návrh stanoviska k úkonom potrebným pri plnení záväzkov z Európskych finančných stabilizačných mechanizmov**,** ale Národná rada Slovenskej republiky bude musieť o stanovisku rozhodovať v pléne a nemôže takéto rozhodovanie delegovať túto svoju právomoc na vyššie uvedený výbor Národnej rady Slovenskej republiky.

**K Čl. III**

Navrhuje sa účinnosť zákona od 1. septembra 2012 vzhľadom na dĺžku legislatívneho procesu.